Elena Lucrezia Cornaro Piscopia

Elena Lucrezia Cornaro Piscopia (* 5. jún 1646, Benátky† 26. júl 1684, Padova) bola talianska filozofka a matematička, prvá žena v histórii, ktorá získala na univerzite titul doktora.Lynn Santa Lucia, Ženy, které změnily svět, nakladatelství Alpress, s.r.o., Frýdek-Místek, 2011, ISBN 978-80-7362-873-4, str. 43-45. Išlo o titul doktora filozofie, ktorý dosiahla v roku 1678 na univerzite v Padove.

 Pôvod 
Narodila sa v Benátkach v bohatej a urodzenej rodine, ktorej členovia patrili už po niekoľko generácií k významným mecenášom umenia a vied. Jej otcom bol Giovanni Battista Cornaro Piscopia. Od svojich siedmich rokov sa učila gréčtinu a latinčinu a od svojich dvadsiatich dvoch rokov študovala klasickú a modernú gréčtinu, filozofiu, teológiu a učila sa hebrejsky. Bola tiež mimoriadne hudobne nadaná, hrala na niekoľko hudobných nástrojov a hudbu i skladala.Elena Cornaro Piscopia: První žena s akademickým titulem

 Univerzitné štúdia 
V dospelom veku chcela vstúpiť do benediktínskeho rádu, ale otec ju presvedčil, aby študovala na univerzite, čo bolo vtedy niečo celkom mimoriadne, keďže žiadna škola neprijímala ženy na vyššie štúdiá. Elena však bola prijatá a na univerzite sa následne venovala štúdiu filozofie a teológie. Členovia univerzitnej rady jednomyseľne odporučili, aby nakoniec dostala doktorát v oboch odboroch. Kardinál Gregorio Barbarigo, kancelár univerzity, ale udelenie titulu doktora teológie vetoval, pretože by po získaní tohto titulu mohla teológiu vyučovať, čo vtedy ženám nebolo dovolené. 25. júna 1678 získala titul doktora filozofie (ako prvá žena na svete) potom, čo úspešne zložila ústnu skúšku na tému Aristotelových Neskorších analýz a fyziky. V nasledujúcich sedemdesiatich rokoch Padovská univerzita žiadny ďalší titul žene neudelila.

Zomrela na tuberkulózu, je pochovaná v Basilica di Santa Giustina v Padove.Pandovando Magazine: Abbazia di Santa Giustina. 17. január 2013. 

Je po nej pomenovaný kráter Piscopia na Venuši.Venus: Piscopia

 Referencie 

 Iné projekty 

 Externé odkazy 
"Elena Lucrezia Cornaro Piscopia", Biographies of Women Mathematicians, Agnes Scott College
Project Continua: Biography of Elena Lucrezia Cornaro 

 Zdroj 

Kategória:Talianski filozofi
Kategória:Filozofky
Kategória:Talianski matematici
Kategória:Ženy v matematike
Kategória:Úmrtia na tuberkulózu
Kategória:Osobnosti z Benátok
Kategória:Absolventi Padovskej univerzity